
Operatív menetrendkészítés automatizálási lehetőségeinek vizsgálata a városi közösségi közlekedésben

A dolgozat célja az operatív menetrendkészítés automatizálási lehetőségeinek vizsgálata a városi forgalomirányítás területén. A menetirányító diszpécserek feladatainak elemzése, a számítógépes támogatással kiváltható folyamatok meghatározása és a jelenlegi informatikai rendszerbe történő beillesztésének vizsgálata.
A kérdéskör felvetését az indokolta, hogy a budapesti közösségi közlekedésben fellépő zavarok kezelése során a diszpécsereknek túl sok szempontot, szabályrendszert kell figyelembe venniük. Mindezt minimális gépi támogatás mellett. Egy döntéstámogató rendszer fejlesztései már elkezdődtek, melybe jól beilleszthető az operatív menetrendmódosítás szoftveres támogatása.
Munkám során vizsgáltam a diszpécserek feladatait, elemeztem a közlekedési hálózaton fellépő zavarok típusait, a forgalomirányítás szabályrendszerét, technikáit, az operatív menetrend-módosítás lépéseit. Tanulmányoztam a jelenlegi és a fejlesztés alatt álló informatikai környezetet, melyben a zavarkezelési eljárásokat végzik.
A vizsgálat eredményeként rendszereztem a fellépő zavarok típusait térbeli és időbeli kiterjedtségüket, a járművek közlekedésére gyakorolt hatásuk alapján. Elkészítettem az informatikai rendszer vázát, mely a döntéstámogató alrendszer adatbázis kapcsolatait mutatja. Meghatároztam az operatív menetrend-módosítást végző algoritmus bemenő adatait, s megállapítottam, melyek a jelenleg is tárolt adatok, s milyen új adatbázisok felvétele szükséges a későbbiekben. Folyamatábrán elkészítettem az algoritmus belső működését, a döntési modellt. Az egyes lépéseket, döntési pontokat részletesen kifejtettem.
Megállapítottam, hogy az operatív menetrendkészítés folyamata részben automatizálható, részben diszpécseri beavatkozást kíván. Esettanulmányon keresztül mutattam be a modell működését és az új indítási időpontok megállapítására vonatkozó önálló matematikai számításaimat. Elemeztem a jövőbeli lehetőségeket, valamint az új informatikai rendszer
hatásait társadalmi és üzemeltetői oldalról.

 



